dh-unibe/image-text_koenigsfelden-charters-post-1500 huggingface dataset:
Ich, Elena Rinndsmùllin, ✳ thuͤn kundt ✳ unnd zuͦ wùssenn allermaͤncklichem, ✳ als ich dann ussz sunndrenn ursachenn, ✳ mich
darzuͤ bewegennd, ✳ in den willenn kommēn bin, ✳ mich von dem gotzhusz Kùngsfelden ✳ zefuͤgenn ✳ unnd den waͤltlichenn stàtt ✳
anzenaͤmen. ✳ dahar sich nun begaͤbenn, ✳ das mit mir ✳ des guͤtz halb, ✳ so ich an barem geltt, ✳ kleidernn ✳ unnd kleinettern ✳ ouch
in libdinngs wisz ✳ in soͤlich gotzhusz gebraucht, ✳ soͤlicher gestaltt verkommen ist, ✳ das mich wol benuͤgt. ✳ harum̄b mich dargeͣg₎
schuldigen pflichtenn nàch ✳ zuͤ erzoͤugenn, ✳ so sag ✳ unnd laussenn ich ✳ das obbemelt gotzhusz, ✳ ouch dero castenvoͤgt, ✳ verwaltter
unnd inhaber ✳ unnd dero naͤchkomen ✳ fùr mich ✳ unnd min erbenn ✳ unnd all die, so disz sach mag beruͤren, ✳ obbemaͤlts mines
zuͤ gebrauchten guͤts, ✳ lybdinngs, ✳ ouch cleinetter ✳ unnd kleider halb ✳ quitt, ✳ ledigg ✳ unnd loussz, ✳ allso das sy darum̄b ✳ yetz
unnd hienach ✳ geruͤwigett ✳ unnd unersuͤcht sin ✳ unnd belibenn, ✳ ouch ich dàhar an dasselb gotzhussz ✳ dhein witter vordrung, ✳ anspràch ✳ nàch geraͤchtigkeytt ✳ habenn ✳ nàch fùrnemmēn, ✳ sunder dasselb gotzhussz ✳ min ✳ unnd all der minen halb ✳ in
allweg unbeladenn ✳ unnd unangevochten soͤlle belibenn, ✳ ungehindret des alles, ✳ so ich ✳ oder yemans ✳ von minen waͤgenn dàrwider ✳ zuͤ hilff, ✳ schirm̄ ✳ unnd handthabūng bruchen, ✳ dàmit ich das bemeldt gotzhussz ✳ unruͤwigen ✳ unnd anspraͤchen moͤ¬
chte, ✳ dann ich mich ✳ fùr mich ✳ unnd alle die, ✳ wie obstàtt, ✳ desselbenn, ✳ ouch aller fùnd, ✳ usszzùg ✳ unnd gevaͤrden, ✳ dispensationen, ✳ oͧch
geistlicher ✳ unnd weltlicher ✳ frigūng ✳ unnd fùrsächūng, ✳ wie ✳ oder ussz wasz grunds ✳ die ussgebraùcht ✳ unnd erlangt moͤchten werd₎,
unnd besunder ouch des raͤchtenn, ✳ so ein gmeine verzichūng ✳ àn vorganng einer sunderbarenn ✳ alsz unnùtz widersprichtt,
enntzigen ✳ unnd begaͤbenn hab, ✳ alles erberlich ✳ unnd inuffrechtenn, ✳ guͤttenn trùwenn ✳ unnd mit wùssenn, ✳ hannd ✳ unnd
gewalt ✳ des edlenn, ✳ vestenn junckher Ruͤdolffs von Griessenn, ✳ seshafft zuͦ Waltzhuͤtt, ✳ unnd seiner elichenn hussfròwen, miner
liebstenn fruͦndenn, ✳ wolgehandlet ✳ unnd volzogenn, ✳ das ouch ich, gemaͤltter Ruͤdolff von Griessenn, ✳ mit sampt ✳ miner
husfròwenn ✳ wolbekennend ✳ soͤlicher guͤtter gstaltt beschaͤchenn ✳ unnd dissz alles ✳ mit unnserm gunst, ✳ gevallen, ✳ wùssenn ✳ unnd
willen ✳ beredt ✳ unnd beschlossenn sin, ✳ unnd habenn ouch ✳ dem allem ✳ zuͦ guͦttem urkùnd, ✳ bestannd ✳ unnd sicherheit ✳ unns,
unnsre erbernn, ✳ die bemeldtten Elenenn Rindszmuͤllinn, ✳ all ire erbenn ✳ unnd nàchkommēn ✳ des zuͤ ùbersagennd wie obstàt,
ich, gemeltter von Griessenn, ✳ disernn brieff ✳ mit minem eygnen anhangenden ✳ sygell ✳ verwart, ✳ uffrichtenn ✳ unnd zuͦ
handen ✳ des beruͤrttenn gotzhussz Kùngsfeldenn ✳ gebenn laussenn, ✳ beschächenn ✳ uff sannt Johannes desz heiligen appostels ✳ unnd toͤuffers abennd, ✳ von xp̄i unnsers herrenn geburtt zaltt fùnffzaͤchenhundert zwaͤntzig unnd vier jàr.
Ellenna Rintzmüllin
Joh: Bapt: 1524 .
1524 , Juni 23 .
F. Aargau .